
Cukoripari szennyvíz ózonnal történő előkezelése és mikroszűrése

TDK munkám során cukoripari szennyvíz ózonos kezelését és mikroszűrését végeztem el, és vizsgáltam, hogy az ózonos előkezelés hogyan befolyásolja a membránszűrési paramétereket, mint a fluxus, a membránellenállás és a membrán visszatartási értékei. A munka során mértem a szennyvíz ózon elnyelését és megvizsgáltam az ózonos kezelés hatását a szűrhetőségre, membrán eltömődésére.
A kísérletek során megvizsgáltam, hogy milyen a cukorgyári szennyvíz szűrhetősége, illetve a kémiai oxigénigénye a szennyvíz előkezelése nélkül, ózonos előkezeléssel, illetve a pH beállítása után ózonos előkezeléssel és anélkül. A permeátum fluxusok esetében a legnagyobb fluxusokat és legnagyobb sűrítési arányt az ózonnal és Ca(OH)2-dal előkezelt szennyvíz szűrése során tapasztaltam. A csak ózonnal előkezelt mérés eredményezte a legkisebb fluxusokat a gélréteg ellenállás szignifikáns növekedése miatt. A Ca(OH)2 adagolása önmagában is eredményez fluxus növekedést.
A szűrési ellenállások vizsgálatánál a membrán saját ellenállása (RM) és a pórusokban fellépő eltömődés (RF) nem volt jelentős, bár a Ca(OH)2-os kezelés kismértékben növeli az eltömődési ellenállást. Jelentős változást a gélréteg ellenállás (RG) növekedése képvisel, melyet az ózonozás okoz. Ugyanakkor a Ca(OH)2 csökkenti a gélréteg-ellenállást, ami magyarázhatja a Ca(OH)2-dal előkezelt szennyvizek esetében tapasztalt magasabb fluxusokat.
Eredményeim azt mutatták, hogy az adagolt Ca(OH)2 és az ózonos kezelés hatására nagyobb fluxusok és nagyobb sűrítési arány érhető el a szennyvíz szűrése során. Különböző mérési paraméterek alkalmazása mellett a mérések igazolták, hogy Ca(OH)2 hozzáadásával és ózonozással intenzifikálható a mikroszűrés művelete.



